《赠写真李道士》
宋代·苏辙

君不见景灵六殿图功臣，进贤大羽东西陈。
能令将相长在世，自古独有曹将军。
嵩高李师掉头笑，自言弄笔通前身。
百年遗像谁复识，满朝冠剑多传人。
据鞍一见心有得，临窗相对疑通神。
十年江海须半脱，归来俯仰惭簪绅。
一挥七尺倚墙立，客来顾我诚似君。
金章紫绶本非有，绿蓑黄箬甘长贫。
如何画作白衣老，置之茅屋全吾真。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。